CELEX: 32021R0170
Language: fi
Date: 2021-02-09 00:00:00
Title: Komission täytäntöönpanoasetus (EU) 2021/170, annettu 9 päivänä helmikuuta 2021, tiettyjen tavaroiden luokittelusta yhdistettyyn nimikkeistöön

15.2.2021   
               
               
                  FI
               
               
                  Euroopan unionin virallinen lehti
               
               
                  L 50/1
               
            
         KOMISSION TÄYTÄNTÖÖNPANOASETUS (EU) 2021/170,
         annettu 9 päivänä helmikuuta 2021,
         tiettyjen tavaroiden luokittelusta yhdistettyyn nimikkeistöön
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 57 artiklan 4 kohdan ja 58 artiklan 2 kohdan,
         sekä katsoo seuraavaa:
         
                     (1)
                  
                  
                     Neuvoston asetuksen (ETY) N:o 2658/87 (2) liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.
                  
               
                     (2)
                  
                  
                     Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.
                  
               
                     (3)
                  
                  
                     Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.
                  
               
                     (4)
                  
                  
                     On aiheellista säätää, että sitovien tariffitietojen haltija voi asetuksen (EU) N:o 952/2013 34 artiklan 9 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.
                  
               
                     (5)
                  
                  
                     Tässä asetuksessa säädetyt toimenpiteet ovat tullikoodeksikomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
         
         
            2 artikla
            Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (EU) N:o 952/2013 34 artiklan 9 kohdan mukaisesti vielä kolmen kuukauden ajan tämän asetuksen voimaantulosta.
         
         
            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 9 päivänä helmikuuta 2021.
            
               
                  Komission puolesta,
               
               
                  puheenjohtajan nimissä
               
               Gerassimos THOMAS
               
                  Pääjohtaja
               
               
                  Verotuksen ja tulliliiton pääosasto
               
            
         
         
            (1)  EUVL L 269, 10.10.2013, s. 1.
         
            (2)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).
      
      
         
            LIITE
            
                        Tavaran kuvaus
                     
                     
                        Luokittelu (CN-koodi)
                     
                     
                        Perusteet
                     
                  
                        (1)
                     
                     
                        (2)
                     
                     
                        (3)
                     
                  
                        Mekaanisesti tuotetusta lasista valmistettu pääkallon muotoinen pullo, jonka korkeus on noin 9,5 cm ja nimellistilavuus 180 ml. Pullon kaula on lyhyt (pituus noin 1,5 cm ja suun läpimitta 2 cm) ja siinä on korkista valmistettu tiivistämätön tulppa, joka kiinnittyy väljästi pullon suuhun.
                        (Katso kuva)  (*1)
                        
                     
                     
                        7013 49 99 
                     
                     
                        Luokittelu määräytyy yhdistetyn nimikkeistön 1 ja 6 yleisen tulkintasäännön sekä CN-koodien 7013 , 7013 49  ja 7013 49 99  nimiketekstien mukaisesti.
                        Tavaraa ei ole sen objektiivisten ominaisuuksien perusteella (tavaran erityinen muoto, korkkitulppa kiinnittyy väljästi pullonkaulaan, korkkisuljin on sinetöimätön) suunniteltu tavaraksi, jota yleensä käytetään kaupallisesti nimikkeessä 7010  tarkoitettuun tavaroiden kuljetukseen tai pakkaamiseen. Korkkisuljin ei sovellu varmistamaan, että sisältö ei vuoda tai valu ulos kuljetuksen aikana. Pullon ja väljästi kiinnittyvän tulpan rakenteen vuoksi tavara on samankaltainen kuin karahvi tai öljy- tai etikkapullo, jollaisia käytetään pöytä- tai keittiöesineinä ja jotka eivät kuulu nimikkeeseen 7010  (ks. myös harmonoidun järjestelmän selitykset, nimike 7010 , ensimmäinen kappale ja viidennen kappaleen poikkeus c ja harmonoidun järjestelmän selitykset, nimike 7013 , ensimmäisen kappaleen 1 kohta). Näin ollen luokittelu nimikkeen 7010  lasipulloksi, jollaista käytetään tavaroiden kuljettamiseen tai pakkaamiseen, ei tule kyseeseen.
                        Sen vuoksi tavara on luokiteltava CN-koodiin 7013 49 99  lasiesineeksi, jollaista käytetään pöytä-, tai keittiöesineenä tai niiden kaltaiseen tarkoitukseen (muu kuin nimikkeeseen 7010  tai 7018  kuuluva).
                     
                  
               
            
               (*1)  Kuva on ainoastaan ohjeellinen